טמרר

**טמרר** (באנגלית: Temeraire) היא סדרת ספרי פנטזיה תקופתית מאת הסופרת האמריקאית **[[נעמי נוביק]]**. הסיפור מתרחש על רקע המלחמות הנפוליאוניות בתחילת המאה ה-19, כשלעלילה מוסף פן בדיוני: דרקונים בשירות חילות האוויר והדואר האווירי של הצדדים הלוחמים.

במרכז העלילה עומד **ויליאם** **לורנס**, מפקד ספינה בריטית, שבחר מנערותו בקריירה בצי המלכותי הבריטי. לאחר שהוא גובר בקרב על ספינה צרפתית ומוצא על סיפונה ביצת דרקון שעומדת לבקוע, הדרקון מאמץ אותו עם בקיעתו, וחייו של לורנס מתהפכים. הוא נאלץ לעבור לחיל האוויר המלכותי שבו משרתים הדרקונים ורוכביהם. הסדרה נקראת על שם הדרקון, טמרר. היא כוללת תשעה ספרים, מתוכם תורגם לעברית רק הספר הראשון, שזכה בפרס הוגו לשנת 2007.

## ספר ראשון: דרקון הוד מלכותו
השנה היא 1804. רב־החובל הבריטי ויליאם לורנס משתלט על ספינה צרפתית, ובמהלך העימות נופלת לידיו ביצת דרקון. לורנס מודע לכך שחיל האוויר האנגלי נמצא בנחיתות לעומת הצרפתים, והוא נחוש לעשות הכל על מנת שאחד מפקודיו יצליח לרתום את הדרקון, תהליך שבו הדרקון בוחר את המפקד שלו, ונשאר נאמן לו לשארית חייו. למרבה ההפתעה, בוחר הדרקון בלורנס עצמו. לורנס נאלץ לוותר על הקריירה שלו בצי ולעבור לחיל האוויר המלכותי, שהשירות בו משמעו ויתור על חיי חברה היאים לג'נטלמן אנגלי, בשל ההתמסרות המוחלטת שנדרשת ממפקד של דרקון שנקשר אליו, ואליו בלבד. 

לורנס וטמרר טסים לסקוטלנד, שם הם מתחילים באימוני הקרב. טמרר מתגלה כדרקון סיני נדיר ורב יחוס, יחיד במינו באירופה, שהיה אמור להימסר לנפוליאון עצמו. לרנס וטמרר עוברים אימונים מקוצרים ואז נשלחים לתעלה, לקרב הראשון שלהם, מתקפה אדירה של נפוליאון על אנגליה.

## ספר שני: Throne Of Jade
(בתרגום חופשי, "כס אבן הירקן")

זמן קצר לאחר תום אירוע הספר הראשון, מגיע אחיו של קיסר סין לבריטניה בראש משלחת קיסרית גדולה. הוא דורש מהאנגלים למסור להם את טמרר, שבהיותו דרקון רב יחוס מיועד להיות בן לויה למשפחה הקיסרית ולא דרקון קרבות בשירות חיל האויר. האנגלים החוששים ממשבר דיפלומטי עם האימפריה הסינית, נאלצים להיענות לדרישה. לאחר שטמרר מתנגד נחרצות להיפרד מלורנס הם יוצאים יחדיו במסע ימי ארוך לסין, ואיתם צוותי האוויר והקרקע של טמרר.  

במהלך ההפלגה הארוכה, מתוודע טמרר בהדרגה למורשתו הסינית. כמו כן מתברר כי סיעות שונות בחצר הסינית נאבקות זו בזו בנוגע לגורלו של טמרר. בהגיעם לסין, טמרר עומד בסירובו להיפרד מעל לורנס, אולם הסינים מקבלים אותו בלבביות והדרקון נחשף לחברה הסינית, שבה זוכים דרקונים לחירות וכבוד, בניגוד לדרקונים באירופה. טמרר מתחיל ללמוד קרוא וכתוב, מגלה עניין בספרות ושירה סינית, ומפתח קשרים עם דרקונים מקומיים. אלא שהעימות בחצר הסינית יוצא משליטה, ואחד הפלגים יוצא למתקפה נגד לורנס ואנשיו. בתום המתקפה, ניצב טמרר מול החלטה גורלית: עליו לבחור בין אהבתו ללורנס לבין חיים עשירים יותר בסין.

## ספר שלישי: Black Powder War
(בתרגום חופשי: "מלחמת אבק השריפה)

לורנס וטמרר מקבלים פקודה לחזור הביתה דרך איסטנבול, שם עליהם לאסוף ולהביא לחיל האוויר המלכותי שלוש ביצים של דרקונים נושפי אש שיכולים להיות נשק שיכריע את הכף במלחמה. במקריות מטרידה, עולה באש הספינה נושאת הדרקונים שמיועדת לשאת אותם הביתה, ולורנס מחליט להסתכן במסע יבשתי מסוכן מעל המדבר. 

בהנחיית מדריך מסתורי בשם תארקי, הם מתחילים במסע הארוך. במהלך המסע הם פוגשים להקה של דרקוני פרא, שמעולם לא חיו עם בני אדם. הדרקונים מגלים להם שמשלחת נוספת עברה בדרך לפניהם, יחד עם הדרקונית ליאן, שסיעתה הייתה זו שהפסידה בעימות האחרון בסין, ושהפכה לאויבת מרה של טמרר ושל בריטניה. דרקוני הפרא נשבים בסיפורים על חיי השפע והפאר שטמרר מספר להם אודות ממלכות בני האדם, ומחליטים להתלוות ללורנס וצוותו במסע לאיסטנבול. 

בהגיעה לאיסטנבול, מגלה המשלחת הבריטית שהשגריר הבריטי נרצח והכסף שנועד לקניית הביצים נעלם. לורנס וצוותו, יחד עם המדריך תארקי מנהלים חקירה עצמאית בחצר הסולטן. הם מבינים שעליהם לעשות הכל על מנת שהביצים היקרות יגיעו לבריטניה. לאחר שהם מבריחים את הביצים מתוך הרמונו של הסולטן, הם נמלטים מאיסטנבול אך נקלעים לאזור מלחמה בין הפרוסים לצרפתים. על הכוחות הצרפתיים מפקדים נפוליאון עצמו ואיתו ליאן שמטילה את חיתתה על דרקונים ובני אדם כאחד. 

## ספר רביעי: Empire of Ivory
(בתרגום חופשי: "אמפריית השנהב")

לורנס וטמרר חוזרים לבריטניה, ולהפתעתם מתקבלים בשקט מתוח ובפקודה שעליהם לנחות מייד מחוץ לבסיס חיל האויר, ולא ליצור קשר עם אף דרקון. עם הגעתם הם מגלים את הסיבה לפקודה המוזרה: דרקוני בריטניה כולה חולים במחלה מסתורית וממושכת, ורבים אף מתים ממנה. דבר המחלה נשמר עד כה בסוד על מנת שצבאותיו של נפוליאון לא ינצלו את החולשה הבריטית. 

טמרר ולורנס נשלחים למושבה הבריטית קייפטאון שבדרום אפריקה למצוא תרופה למחלה. בהעמיקם לתוככי היבשת, הם מופתעים לגלות על קיומה של אימפריה שנשלטת על ידי דרקונית שזועמת על סוחרי העבדים המערביים. הם מוצאים את התרופה למחלה – פטריה שהמקומיים לא ידעו כלל על סגולותיה, ומצליחים לשלוח אותה הביתה לעזרת כל דרקוני בריטניה. אלא שבשובם הם מבינים שממשלת בריטניה החדירה את המחלה לחיל האוויר הצרפתי במטרה להשמידו. טמרר ולורנס מבינים שהמגפה עלולה להתפשט ולהרוג עשרות אלפי דרקונים בעולם כולו. הם נאלצים לקבל החלטה כואבת – למסור את התרופה לידי הצרפתים במחיר של בגידה בבריטניה. 

הספר ממשיך את העיסוק בסוגיות שנוביק הציגה גם בספרים הקודמים - האכזריות וחוסר המוסריות בסחר העבדים, והיחס אל דרקונים כאל חיות חסרות זכויות ולא כאל יצורים תבוניים. 

## ספר חמישי: Victory Of Eagles
(בתרגום חופשי: "ניצחון הנשרים")

**טמרר** נשלח למכלאות הרבייה בצפון אנגליה. לאחר שמגיעה אליו השמועה המרה כי ספינתו של לורנס טבעה בקרב נגד הצרפתים, לבו נשבר, אך יחד עם זאת אין כבר שום דבר שכופה עליו להישאר בגלות. מתוך פטריוטיות ויצר נקמה בנפוליאון שפלש לבריטניה, הוא מארגן את הדרקונים במכלאות הרבייה ומפתה אותם להצטרף ללחימה בהבטחות לעושר ושלל, ובמיוחד "ציד" הנשרים המוזהבים של צבא נפולאון. כעת, הוא מפקד על מיליציית דרקונים חופשיים הפועלים ללא קפטנים וללא הנחיה מהדרגים העליונים של צבא הוד מלכותו. הכוח המאולתר נוחל הצלחה ראשונה כשהוא מצליח לגבור על כוחותיו של המרשל לפבר .

למרות הניצחון, מצבה של בריטניה נואש: אדמירל נלסון נשלח עם הצי לקופנהגן כדי למנוע מהצי הדני ליפול לידיים צרפתיות, ובהעדרו פלש נפולאון לבריטניה וכבש את לונדון ואיתה אזורים נרחבים של האי הבריטי. המלך ג'ורג' השלישי הוברח למקום מסתור. עם זאת מסתבר שלורנס לא נספה בקרב. הוא מתאחד שנית עם טמרר, ויחד הם מציגים בפני הגנרל ארתור וולסלי תפיסה מהפכנית של זכויות לדרקונים. וולסלי הפרגמטי מקבל את הרעיון: הוא מכיר בטמרר כקצין בדרגת קולונל בזכות עצמו, ומאפשר לדרקונים לנהל את משאביהם באופן עצמאי. 

שני הצבאות מתקרבים להכרעה הגורלית, שבה ברור שהכוחות האנגליים נמצאים בנחיתות. אלא שוולסלי לא אומר נואש. הוא מורה לכוחותיו להחזיק מעמד ולא לסגת בשום מחיר. הקרב מתנהל תחת ערפל כבד. עם התפזרות הערפל, נחשפת תוכניתו המבריקה של וולסלי שמובילה לניצחון הבריטי ומעניקה לו את התואר דוכס וולינגטון. 

### ההקשר ההסטורי
אדמירל נלסון אכן נשלח עם הצי לקופנהגן כדי להפסיק את הסחר של מדינות "הברית הניטרלית" (רוסיה, דנמרק, שוודיה ופרוסיה) עם צרפת, ולאכוף את ההסגר הימי שבריטניה ניסתה להטיל על נפוליאון, בקרב קופנהגן. 

על פי הסיפור, ארתור וולסלי מקבל את התואר 'דוכס וולינגטון' כבר ב-1808, חמש שנים מוקדם יותר מכפי שקרה במציאות ההיסטורית. וולסלי נודע בסגנון הלחימה ההגנתי שלו, שבאמצעותו נחל ניצחונות כנגד כוחות צבאיים עדיפים עליו בגודלם. גם בספר הוא מנהל קרב הגנתי ומנצח בו. 

## ספר שישי: Tongues Of Serpents
(בתרגום חופשי: "לשונות הנחשים")

לאחר שנפוליאון והצבא הצרפתי נמלטים חזרה לצרפת בעקבות תבוסתם, לורנס, גרנבי, טמרר ואיסקירקה נשלחים לאוסטרליה עם 3 ביצי דרקונים מתוך מטרה להקים שם בסיס חדש של חיל האוויר הבריטי. כשהם מגיעים לסידני העניינים מסתבכים כשמתברר שהם נקלעים למרד הרום. ויליאם בליי רוצה שטמרר ואיסקירקה יעזרו לו להשתלט מחדש על ניו סאות' ווילס. בעוד הם מנסים להימנע מהעימות בוקעת אחת מביצי הדרקון ורנקין, שאיבד את דרקונו במהלך הספר הראשון הופך להיות הקפטן של הדרקון שנולד שלו הוא קורא קיסר. בסופו של דבר כל החבורה יוצאת לאזור ההרים הכחולים מתוך מטרה למצוא מקום בו יוכלו להקים את הבסיס. זמן קצר לאחר שהם מצליחים למצוא את המקום המושלם נשדדת אחת מ-2 הביצים שנותרו והחבורה יוצאת למרדף לאורך כל אוסטרליה מתוך מטרה להחזיר את הביצה. במהלך המסע בוקעת עוד ביצה ומתוכה בוקע קיולנג'ל, דרקון נכה שאינו מצליח לעוף או לצוד. דמיין מחליט לפרוש את חסותו על קיולנג'ל. בסופו של דבר הם מגיעים למקום אליו השודדים מכרו את הביצה. מתברר שהביצה כבר בקעה והדרקונית רוצה להישאר במקומה.

## ספר שביעי: Crucible Of Gold
(בתרגום חופשי: "מצרף הזהב")

המונד מגיע לאוסטרליה ומודיע ללורנס שהוחלט לחון אותו ולהחזיר אותו בחזרה לחיל האוויר הבריטי באופן רשמי. לורנס, גרנבי, דמיין והמונד נשלחים ביחד עם הדרקונים לדרום אמריקה מתוך מטרה ליצור ברית עם האינקה. בדרך נושאת הדרקונים טובעת בעקבות שרפה שפורצת בגלל מלחים שיכורים. בקושי רב הדרקונים וכל הצוות שהצליח לשרוד מצליחים למצוא נושאת דרקונים צרפתית ונכנעים לה. מתברר שנושאת הדרקונים הצרפתית נושאת משלחת צרפתית שמטרתה ליצור ברית של האינקה עם נפוליאון. המשלחת הצרפתית נוטשת אותם על אי. הם מצליחים להימלט מהאי אחרי שהם מוצאים שרידי ספינה ישנה שבה יש חבלים שמאפשרים ליצור רתמות חדשות לדרקונים ומפה שבעזרתה הם מנווטים לאימפריית האינקה. האינקה כמעט וחותמים על הסכם עם הבריטים אך ברגע האחרון נפוליאון מגיע ומצליח לשכנע את האינקה לחתום במקום על ברית איתו. החבורה נאלצת להימלט מפני האויבים החדשים שלהם. הם מגיעים לריו דה ז'ניירו שנכבשה על ידי הטסוואנה. הטסוואנה הגיעו לדרום אמריקה מתוך מטרה לשחרר את העבדים האפריקאים במקום. לורנס מצליח לשכנע את הפורטוגזים לשחרר את העבדים וכך ליצור שלום בין הטסוואנה לפורטוגזים.

## ספר שמיני: Blood of Tyrants
(בתרגום חופשי: "דם העריצים")

## ספר תשיעי: League of Dragons
(בתרגום חופשי: "ליגת הדרקונים")

הספר החותם את הסדרה יצא לאור ביוני 2016.

## דמויות
***ויליאם לורנס**: גיבור הסדרה. קפטן בחיל הים והאוויר המלכותי
***ארתור המונד**: דיפלומט בריטי שמשמש כמתורגמן לסינית
***ג'ון גרנבי**: סגנו של לורנס. מומחה לדרקונים שהפך בסוף הספר השלישי לרוכב בעצמו
*ג**'יין רולאנד**: הקפטן של הדרקון אקסידיום. אמה של אמילי, חברת הצוות של לורנס וטמרר
***קת'רין הארקור**: קפטן של הדרקונית לילי
***ליאן**: דרקונית לבקנית מהמין של טמרר. בהתחלה הייתה שייכת ליונגזינג ובהמשך לנפולאון

## קישורים חיצוניים
* 

## הערות שוליים

קטגוריה:ספרי היסטוריה חלופית
קטגוריה:ספרי פנטזיה